新移瑞香不得雨有嘆
作者：陸文圭
朝代：宋

paragraphs: 瑞香兒女花，艷潔而芳妍。
得之古精廬，移置列檻前。
易地費人力，不出花自然。
深慮本先撥，枝葉隨之顛。
是時夏久旱，不雨龜坼田。
林木且憂枯，弱植豈自全。
既已厄於人，況復遭此天。
天與人仇之，命也花自憐。
井筒灌朝夕，小潤培芳年。
封植豈無心，榮枯自有緣。
何時回春風，笑挽司花仙。
携手共樽酒，醉卧雲錦邊。